《己卯年偶然作二十韵》
明代·黎景义

众贤累若萦印绶，而独儒冠困黔首。世间轮奂竞凌云，而独儒宫无一亩。

空嗟壮龄适六六，却不庭燎陈九九。学道原思生自贫，择贤德曜容偏丑。

璞在宁堪几刖足，絖存依旧不龟手。逍遥天地凤凰翔，流落风尘牛马走。

狗盗鸡鸣徒尔为，从安衡怒非吾偶。药笼一日不可无，冠玉其中未必有。

兰畹将成榝与茅，马群止识骊而牡。效虚画虎且屠龙，名艳南箕及北斗。

柳州乞巧巧谁多，昌黎送穷穷去否。发梦于何启乃心，谈经聊以糊其口。

眼光亿丈照三辰，胸阔十围藏二酉。犹思蹂身作荐席，勿学草玄供酱瓿。

道路尝忧祖逖先，平时孰约张良后。南阳寂寂隐耕夫，渭水悠悠閒钓叟。

虽云意气叶高深，未免饔飧躬井臼。怀古千秋感激浓，全真一我周旋久。

赞修尼父欲无言，沉醉渊明仍止酒。凭仗先人煮字铛，为卬此日麾愁帚。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。